FI Euroopan unionin virallinen lehti CE 84/3

(2004/C 84 E/0004)

KIRJALLINEN KYSYMYS E-0646/03

esittäjä(t): Olivier Dupuis (NI) komissiolle

(4. maaliskuuta 2003)

Aihe: Mohammed Charfiin kohdistuva herjauskampanja

Arvossapidetty yksityisoikeuden professori ja Tunisian ihmisoikeusyhdistyksen entinen puheenjohtaja (1988 — 1989) Mohammed Charfi on joutunut viime päivinä Kairouanin imaamin Abdehrrame Khlifin (Tunisian hallituspuolueen kansanedustaja vuosina 1989—1994) uhkausten kohteeksi. Imaamin kesäkuussa 2002 pitämässään, yliampuvassa ja fanaattisessa saarnassa esittämistä uhkauksista on tehty videonauhoite, jota on esitetty viime päivinä. Uhkaukset perustuvat Mohammed Charfin kannanottojen törkeään vääristelyyn, ja niillä lietsotaan väkivaltaa. Tunisian opetusministerinä vuosina 1989—1994 toiminut ja Unescoin palkitsema Mohammed Charfi on kirjoittanut muun muassa islamia ja vapautta käsittelevän esseen, joka on julkaistu Ranskassa vuonna 1998 ja joka kiellettiin alunperin Tunisiassa. Kielto peruttiin viime vuonna, ja sen jälkeen Mohammed Charfi on joutunut maan valtakoneistoa lähellä olevan lehdistön herjauskampanjan kohteeksi.

Onko komissio tietoinen Mohammed Charfin tilanteesta ja onko se pyytänyt Tunisian viranomaisilta selitystä jatkuvaan häirintä- ja herjauskampanjaan, jonka kohteeksi Charfi on julkisesti joutunut? Koska Ben Alin hallinto käyttää islamistisen En Nahdha -liikkeen tukahduttamista tekosyynä oikeuttaakseen jatkuvat hyökkäykset kansalaisten vapautta kohtaan, voiko komissio suhtautua välinpitämättömästi valtakoneiston tekosyihin ja juonitteluihin, jotka ovat antaneet Kairouanin imaamille tilaisuuden jakaa suvaitsemattomia ja kiihkouskonnollisuuteen perustuvia tuomioita? Katsooko komissio, että sen velvollisuutena on asettua avoimesti vastustamaan Tunisian hallituksen tukahduttamistoimia kaikin mahdollisin poliittisin ja diplomaattisin keinoin niiden demokraattisten arvojen nimissä, joille Euroopan unionin ja Tunisian välinen assosiaatiosopimus perustuu?

Christopher Pattenin komission puolesta antama

yhteinen vastaus

kirjallisiin kysymyksiin E-0561/03 ja E-0646/03

(21. maaliskuuta 2003)

Komissio seuraa huolestuneena Hamadi Jebalin sekä muiden vastaavassa tilanteessa olevien pidätettyjen nälkälakkoa. Arvoisalle parlamentin jäsenelle on tiedotettu unionin ja komission kannasta erityisesti pidätysoloihin Tunisiassa sekä käytössämme olevista välineistä etenkin poliittisten vankien tilanteen parantamiseksi. (Ks. komission vastaukset arvoisan parlamentin jäsenen kirjallisiin kysymyksiin E-0250/03, E-0263/03 (1), E-3031/02 (2), E-2526/02, E-2597/02 ja E-2629/02 (3)).

Unioni jatkaa Tunisissa toimivien edustustojen päälliköiden välityksellä nälkälakko-aallon seuraamista Tunisian vankiloissa, Hamadi Jebalin tilanne mukaan luettuna.

Keskusteluissaan Tunisian viranomaisten kanssa komissio ei ole ottanut esille kysymystä vuosien 1980 ja 1990 välillä tehdyistä mielipiderikoksista tuomittujen yleisestä armahtamisesta.

Mohammed Charfin osalta komissio ei ole tietoinen arvoisan parlamentin jäsenen mainitsemista seikoista. Näin ollen sillä ei ole tietoa Kairouanin uskonnollisten viranomaisten väitetyistä teoista ja lausunnoista, mutta komissio pyrkii hankkimaan asiasta tietoja Tunisissa toimivan lähetystönsä kautta.

Mitä tulee demokraattisten arvojen kunnioittamiseen, mikä muodostaa olennaisen osan assosiaatiosopimusta, unionin puheenjohtajavaltio sekä sen kanssa näihin asioihin liittyvissä tehtävissä toimiva komissio jatkavat poliittista vuoropuhelua Tunisian viranomaisten kanssa, jotta näitä arvoja kunnioitettaisiin Tunisiassa.

(1) EUVL C 161 E, 10.7.2003, s. 202.

(2) EUVL C 192 E, 14.8.2003, s. 90.

(3) EUVL C 155 E, 3.7.2003, s. 26.